Xitoylik tadbirkor Klintonlar bilan tushlik qilish uchun 500 ming dollar to‘ladi

Xitoylik biznesmen AQSh sobiq prezidenti Bill Klinton va uning rafiqasi, sobiq davlat kotibi Hillari Klinton bilan birga tushlik qilish uchun 500 ming dollar to‘ladi. Bu haqda New York Post gazetasiga tayanib, “ITAR-TASS” xabar berdi.

Ushbu tushlik sotuvga qo‘yilgan xayriya internet-auksioni Amerikaning Charitybuzz tashkiloti tomonidan o‘tkazildi. Tushgan mablag‘ Klintonlar Xayriya fondiga yo‘naltiriladi. Ushbu jamg‘arma faoliyatining asosiy yo‘nalishi nochorlik, iqlimning global o‘zgarishiga qarshi kurash, rivojlanayotgan mamlakatlarga yordam berish, shuningdek tabiiy ofatlar oqibatlarini bartaraf etishda qatnashishdan iborat.
Tushlikka taklif ikki kishilik bo‘lib, tadbirkor unga o‘z rafiqasini ham olib keladi. Kelishuvga ko‘ra, tushlik 45 daqiqa — 1 soatga mo‘ljallangan. Uchrashuvda sobiq prezident va uning rafiqasi bilan suratga tushishga ruxsat beriladi.